作者:陸龜蒙
標題:南涇漁父
內容:予方任疏慵，地僻即所好。江流背村落，偶往心已嫪。田家相去遠，岑寂且縱傲。出戶手先筇，見人頭未帽。南涇有漁父，往往攜稚造。問其所以漁，對我真蹈道。我初簎魚鱉，童丱至於耄。窟穴與生成，自然通壼奧。孜孜戒吾屬，天物不可暴。大小參去留，候其孳養報。終朝獲魚利，魚亦未常耗。同覆天地中，違仁辜覆燾。餘觀為政者，此意諒難到。民皆死搜求，莫肯興湣悼。今年川澤旱，前歲山源潦。牒訴已盈庭，聞之類禽噪。譬如死雞鶩，豈不容乳抱。孟子譏宋人，非其揠苗躁。吾嘉漁父旨，雅葉賢哲操。倘遇採詩官，斯文誠敢告。